ЕджакIуэхэм я Урысейпсо олимпиадэхэм къыхэжаныкIахэр ягъэфIэнущ
Къэбэрдей-Балъкъэр Республикэм и Iэтащхьэ КIуэкIуэ Казбек КъБР-м и Парламентым Зэрызыхуигъазэ Псалъэм къызэрыхигъэщащи, дызэрыт лъэхъэнэр сыт хуэдизу мыгугъуми, дунейр зэщIэзыщта пандемием и ягъэу жылагъуэм екIар сыт хуэдизу мыкууми, дызэрефIэкIуэным, ди псэукIэр нэхъ зэпэщ зэрытщIыным дыхущIэкъун хуейщ, дэтхэнэ зы цIыхуми щыпсэу щIыналъэм и пащхьэ щиIэ пщэдэкIыжыр зыхищIэу, и къэкIуэнум хуэлажьэуи щытыпхъэщ. Псом хуэмыдэу, къытщIэхъуэ щIэблэм я зэфIэкIымрэ лъэкIыныгъэмрэ къэтIэщIыным, зэчий зыбгъэдэлъхэр къэгъэнэIуэным ди нэIэ текI зэрымыхъунум тригъэчыныхьащ. Апхуэдэу, КъБР-м и Iэтащхьэм Парламентым и лIыкIуэхэм гу лъаригъэтащ курыт еджапIэм щIэс сабийхэр къыдэхьэхын, фIыщIэхуэщIэхэмкIэ тегъэгушхуэн зэрыхуейр.
«Дауи, пцIы зыхэмылъыр аращи, — жиIащ КIуэкIуэ Казбек, — сабийм и зэфIэкIыр къэхутэныр нэхъыбэу егъэджэныгъэ Iэмалхэм, методикэр зи лъабжьэ бгъэдыхьэкIэхэм елъытащ, лэжьыгъэшхуэ пыщIащ, зэман куэд зытекIуадэ Iуэхущ. Гъэсэнри гъэсакIуэри пыухыкIауэ зытелажьэ Iуэхум и щыгум удэкIыныр тыншу пхужыIэнукъым. Зэчий зыбгъэдэлъ сабийр къыхэгъэщынымкIэ мыхьэнэшхуэ зиIэ Iуэхущ еджакIуэхэм къыхузэрагъэпэщ олимпиадэ зэхьэзэхуэхэр. ТекIуахэмрэ къыхэжаныкIахэмрэ ягъафIэу, фIыщIэ тхылъкIэ къыхагъэщырт сыт щыгъуи, ауэ, къызэрыслъытэмкIэ, сабийхэм я щIэныгъэр нэхъри къызэрыкIын щхьэкIэ, зэпеуэхэм къызэрыхэщын Iэмалхэм нэхъ куууэ икIи бгъуэуэ телэжьэн щхьэкIэ, нэгъуэщI Iэмалхэри къэулъэпхъэщыпхъэщ».
КIуэкIуэ Казбек и унафэкIэ мы гъэм щегъэжьауэ Урысейпсо олимпиадэм щытекIуахэмрэ ахэр зыгъэхьэзыра егъэджакIуэхэмрэ дэтхэнэми сом мин 50 хуэдиз, къыхэжаныкIахэмрэ абыхэм я гъэсакIуэхэмрэ дэтхэнэми сом мин 25-рэ иратынущ. ЩIыналъэм щекIуэкIа олимпиадэ зэхьэзэхуэм щытекIуахэм сом мин 15 хуагъэфэщэнущ.
КъБР-м и Iэтащхьэм къыхилъхьа жэрдэмыр еджакIуэхэми адэ-анэхэми гуапэ ящыхъуащ. Парламентым Зэрызыхуигъазэ Псалъэр хъыбарегъащIэ IэнатIэхэм зэрызэбграгъэкIыу, Iэтащхьэм къыхилъхьа гупсысэр зэрыдащтэр, ар игъуэу зэрыщытыр къыхагъэщу интернетым щытхэу хуежьащ. Абыхэм ящыщ зым мыпхуэдэу етх: «ХъыбарыфIым къыщынэркъым. Жэщи махуи щхьэх имыщIэу еджэ сабийм зы мащIэри фIыщIэ ещI, и гур хегъахъуэ. Мыпхуэдэ гулъытэм сабийм и ерыщагъым нэхъри хигъэхъуэнущ, еджапIэ нэхъыщхьэм щIэтIысхьэн, абы щхьэкIэ щыIэ Iэмалхэр къэгъэIурыщIэн зэрыхуейм нэхъ гуащIэу телажьэу щIидзэнущ. Мыр щхьэпэщ егъэджакIуэм дежкIи, сыту жыпIэмэ абыи сабийм ирит щIэныгъэм лъэныкъуэ куэдкIэ зригъэубгъунущ, и Iуэхумрэ и IэщIагъэмрэ мыхьэнэ зэриIэр нэхъ куууэ зыхригъэщIэнущ, а щIыкIэм тету лъэныкъуитIри зэдефIэкIуэнущ. Iэтащхьэм жэрдэм ищIам ущымыгуфIыкIынкIэ Iэмал иIэкъым».
Мы гъэм екIуэкIат Сабийхэм я щIэныгъэ-къэхутэныгъэ лэжьыгъэхэмкIэ XXVII Урысейпсо зэхьэзэхуэр. Абы къигъэлъэгъуащ сыт хуэдэ зэпеуэми, олимпиадэ зэныкъуэкъуми хыумыгъэхьэми, уи щхьэ лъагэу уэзыгъэлъагъужын щIэблэ дызэриIэр.
ШУРДЫМ Динэ.
